text: Truede ekskæreste med kniv og baseballbat
  08 april 2015 kl. 07.31
  En 32-årig mand ringede til alarmcentralen og forklarede, at han havde truet med at myrde sin ekskæreste med en kniv og et baseballbat.
  Med et baseballbat og en 17,3 cm lang og ulovlig kniv truede en 32-årig mand med at myrde sin ekskæreste. Det fortalte han selv om til alarmcentralen, skriver jv.dk.
  Dramaet fandt sted klokken 00.49 natten til tirsdag på en adresse på Avlsbrugervej i Fredericia, hvorfra han ringede til 112.
  Politiet har anholdt manden og sigter ham nu for overtrædelse af våbenloven.
  Den 32-årige blev indlagt på psykiatrisk afdeling på Kolding Sygehus.
  